ZLOČIN U MEDAČKOM DŽEPU

IZVJEŠTAJI SA SUĐENJA (STUDENI '07)

12. studenoga 2007. godine – nastavak dokaznog postupka 

Predsjednik Vijeća izvijestio je stranke o rasporedu ispitivanja svjedoka obrane: 

· za 13. studenoga 2007. godine pozvan je svjedok Zdravko Vladanović 

· za 15. studenoga 2007. godine pozvan je svjedok Stevo Pražić

· za 19. studenoga 2007. godine pozvan je svjedok Luka Jakić 

· za 20. studenoga 2007. godine pozvani su sjedoci Jozo Nenadić i Vladimir Lelas 

· za 12. prosinca 2007. godine pozvani su svjedoci Franjo Feldi i Gari Devčić

· za 13. prosinca 2007. godine pozvani su svjedoci Svetko Šare i Darko Šerbek

· za 17. prosinca 2007. godine pozvani su svjedoci Frano Tomičić i Goran Kovačević 

· za 18. prosinca 2007. godine pozvan je svjedok Miodrag Hečimović 

Svjedočenje dr. Renate Dobi Babić

Svjedokinja je liječnica specijalistica sudske medicine. U kritično vrijeme radila je kao predstojnica Zavoda za sudsku medicinu u Rijeci. Od brigadira Ademovića dobila je poziv da dođe pregledati mrtva tijela radi identifikacije i utvrđivanja uzroka smrti. Dana 15. rujna 1993. godine, sa dr. Bosnarom je otišla na teren. Dva dana prije njih na teren je otišao dr. Katalenić. Bili su smješteni u Jasikovcu, gdje su im vojnici u kamionima dovozili tijela na pregled. Svako tijelo dobilo je broj. Brojevi nisu stavljani po redu. Tijela su bila u odjeći. Svaki liječnik je imao jednog vojnika koji je zapisivao ono što mu je liječnik diktirao. Poslije se to prepisivalo u protokole, te su se unosili i podaci o odjeći pokojnika. Liječnici su pregledali sadržaj džepova na odjeći pokojnika. Nakon toga je odjeća skinuta s pokojnika. Svjedokinja ne zna gdje je odjeća završila. Tijela su detaljno pregledana. Sve rane detaljno su opisane u protokolima. Tijela su bila u uznapredovalom truležnom stanju. Na pedeset i jednom (51) tijelu sve rane bile su strijelne ili eksplozivne. Pregledana su sva tijela, ukupno  pedeset i jedno, koja su bila dovezena. Svjedokinja nije vidjela ikakve specifične rane na ženskom tijelu. Tvrdila je da ikakve povrede spolovila nije vidjela. Bilo je 5 ženskih tijela obučenih u civilnu odjeću, sva tijela imala su eksplozivne rane. Sva muška tijela bila su obučena ili u cijelu, ili u dijelove vojne uniforme bivše JNA. Pregled tijela trajao je 15. i 16. rujna 1993. godine. Dana 17. rujna 1993. godine svjedokinja je sa jednim časnikom HV bila na predaji  pedeset i jednog tijela srpskoj strani. 

Svjedokinja poznaje dr Marka Jagetića. Tijekom rada je jednom vidjela dr. Jagetića na terenu, došao je vidjeti treba li im hrana ili voda. Rekla je da nikada nije vidjela niti čula za slučaj da je netko nabijen na kolac, da je to pročitala u novinama. 

Tijekom pregleda uniformirane osobe, osim vojnika koji su dovozili tijela i koji su zapisivali ono što su im liječnici diktirali, nisu bile nazočne. Nitko nije govorio koja tijela mogu, a koja ne mogu ići u razmjenu. Za vrijeme rada na terenu svjedokinja nije vidjela dr. Kornelija Brkića, niti Rahima Ademija.

Predsjednik Vijeća predočio je svjedokinji protokol s podacima za tijelo s brojem 63, u kojemu piše da nedostaje opis. Svjedokinja je rekla da je i to tijelo pregledano, no, da kasnije nisu našli pisani trag o tome, jer vojnik kome je liječnik diktirao taj zapis nije ga predao. 

Potom joj je predočen protokol s podacima o tijelu muškarca s brojem 30 koji je bio obučen u civilnu odjeću. Svjedokinja je pitana je li zapis točan, s obzirom da je rekla da su sva muška tijela bila u uniformi ili u dijelovima uniforme. Svjedokinja je rekla da je zapis točan, da su govoto sva tijela bila u uniformama. Svjedokinji je predočen zapisnik o autopsiji tijela. Autopsiju je izvršio dr. John Clark. U zapisniku su navedeni podaci o ženi kojoj je pucano u karlicu, potom su navedene povrede lubanje nastale udarcima tupim predmetom. Svjedokinja je rekla da ona takve povrede nije utvrdila. Predočen joj je protokol za tijelo s brojem 55, starija žena obučena u vojničku košulju i vojnički prsluk zadobila je strijelne rane ruke i vrata. Predsjednik Vijeća pitao je svjedokinju je li to točno, s obzirom da je u današnjem iskazu tvrdila da su sva ženska tijela imala eksplozivne povrede. Svjedokinja je rekla da je to točan zapis, da su sva ženska tijela imala eksplozivne povrede, osim toga jednog tijela. 

Svjedočenje Željka Lučića


Svjedok je bio  pripadnik IX. Gardijske motorizirano-tenkovske brigade (GMTB). Nije bio angažiran u provedbi operacije «Džep 93». Kritične večeri, 11. ili 12. rujna 1993. godine, u selu Bobići, svjedok, Pilar, Latif i još jedan vojnik, došli su na zamjenu posade tenka. Dva sata nakon preuzimanja tenka, oko 23.00 sata, s leđa su im došle tri osobe, jedna žena za koju je čuo da se zove Ljilja, njezin suprug i još jedna osoba. Došli su  iz smjera Gospića. Bili su obučeni u vojne uniforme neprijateljske vojske. Svjedok je u tenku popravljao stanicu. U kritično vrijeme motor tenka nije radio. U jednom trenutku je čuo Latifa da je vikao: «Stoj, stoj!». Žena, njezin suprug i treća osoba su došli do tenka. Svjedok je čuo kad su odbacili automate, nakon čega im je rečeno da legnu na zemlju i drže ruke ispred sebe. Izašao je iz tenka, silazeći se pokliznuo i počeo padati na leđa. Nije vidio bombu, no, vidio je da su ruke Ljilje bile ispod nje. Vidio je eksploziju. Krhotine bombe su ga ranile po licu, desnoj ruci, nogama. Rekao je da nije čuo zvuk auta kojim su Ljilja, njezin suprug i treća osoba došli. Misli da su se skrivali, čekali noć kako bi se neopaženo provukli. Na pitanje Predsjednika Vijeća, je li im netko što govorio o postupanjima prema zarobljenim civilima ili zarobljenim neprijateljskim vojnicima, svjedok je rekao da im nitko ništa nije rekao. 

Svjedočenje Latifa Huremovića

Svjedok je bio pripadnik IX. GMTB. Dana 11. rujna 1993. godine svjedok, Senahin Bahor, Željko Lučić i Pilar, došli su na zamjenu – popunu tenka. Za operaciju «Džep 93» saznali su iz medija. Tenk su preuzeli u 18.30 ili 19.00 sati. Svjedok i Bahor su bili na straži. Svjedok je stajao na sjedalici u tenku, tijelo mu je bilo izvan tenka. S obje strane njihova tenka bilo je hrvatskih tenkova i samohotki. Desno od tenka je bilo neko grmlje gdje je čuo šuštanje. Vikao je: «Stoj, tko ide!?». Čuo je muški glas: «Divoseljani», što mu ništa nije govorilo. Svjedok ne zna položaj tenka, jer na tom području njegova satnija ranije nije bila. Došle su tri osobe. Prvu osobu je pozvao. Izašao je muškarac, odložio je pušku. Svjedok je zapovijedio muškarcu da legne ispred tenka. Taj muškarac je zvao: «Ljljo,Ljiljo, dođi». Kako se osoba odmah nije odazvala pozvao ju je ponovo. Kad je žena prišla tenku svjedok je zapovijedio da legne ispred tenka. Svjedok je rekao da je Željko Lučić u tom trenutku izašao iz tenka, pitao je muškarca kako se zove i koliko ima godina. Muškarac je rekao da se zove Branko, da ima 50 godina. Žena je rekla da se zove Ljilja, da ima 37 godina. Muškarac i žena bili su obučeni u SMB (sivomaslinaste boje) uniformu. Svjedok je sišao s tenka, posvijetlio je baterijskom lampom i primijetio da se muškarac i žena vrte. Zapovijedio im je da stave ruke ispred sebe. Muškarac je stavio ruke ispred sebe. Kad je svjedok pitao Ljilju zašto nije stavila ruke ispred sebe, žena je rekla: «Evo». Nakon toga svjedok je vidio žutu kuglu, nakon čega je osjetio  krv po licu. Bio je ranjen u lijevu potkoljenicu i oštećen mu je bubnjić. Ne zna što je bilo sa Brankom i Ljiljom. Uz pomoć Bahora je odšepao do svoga zapovjednika, nakon čega je pozvan sanitet. Našli su i Željka Lučića i odvezli ih u Gospić, a potom u bolnicu u Rijeku, na operaciju. Svjedok misli da je bombu aktivirao muškarac i dao je Ljilji da je baci na tenk. Svjedok nije čuo zvuk motora iz smjera iz koga su došli Branko i Ljilja, misli da su došli pješke. Rekao je da njemu nitko nije dao knjižicu o Ženevskim konvencijama, niti ga je upoznao s njihovim odredbama. 

Opt. Mirko Norac stavio je primjedbu na iskaze svjedoka. Rekao je da su svi zapovjednici jedinica prošli obuku o primjeni Ženevskih konvencija. Seminari o tome su se održavali 1991. i 1992. godine. Svi vojnici, dočasnici i časnici su prošli obuku.

13. studenoga 2007. godine – nastavak dokaznog postupka 

Svjedočenje Zdravka Vladanovića

Svjedok je bio pravni savjetnik načelnika Glavnog stožera oružanih snaga (GS OS) RH generala Janka Bobetka. U njegovoj radnoj sobi zadržavali su se svi koji su dolazili  generalu Bobetku. Za operaciju «Džep 93» čuo je dan prije operacije. Dana 18. rujna 1993. godine Rahim Ademi više puta je zvao Načelnika GS OS RH. General Bobetko je bio u ratnoj sali, nije ga se smjelo prekidati. Stoga je svjedok razgovarao sa Rahimom Ademijem koji mu je rekao da želi postaviti zahtjev za provođenje istrage o počinjenim protupravnostima u operaciji «Džep 93», počinjenim od pripadnika HV i MUP-a RH tijekom povlačenja Hrvatske vojske i policije. Svjedoka je zanimalo da li se radi o vojno - stegovnim mjerama. Prenio je poruku generalu Bobetku. General je razgovarao sa Rahimom Ademijem. Dana 20. rujna 1993. godine general Bobetko je otišao u Gospić, na zapovjedno mjesto brigadira Ademija. Istoga dana, u hotelu «Velebno», održan je „brifing“ i raščlamba vojne akcije. Pričalo se o ulozi generala Mladena Markača, pukovnika Mirka Norca. Nakon povratka iz Gospića general Janko Bobetko održao je „brifing“ sa generalima, gdje je spomenuto da je bilo nepravilnosti u postupanju hrvatskih vojnika i policajaca. Dana 25. ili 26. rujna 1993. godine general Bobetko je pozvao svjedoka, pokazao mu dokument ministra obrane o formiranju Komisije MORH-a koja će u Gospiću utvrditi što se dogodilo. Svjedok je ispred GS OS RH bio član te Komisije. Članovi Komisije su bili: svjedok, Ante Gugić, Ante Glavan i tri svjedoku nepoznate osobe. Nakon par dana članovi Komisije su krenuli u Gospić. Svjedok, Ante Gugić i Ante Glavan razgovarali su tijekom vožnje. Rečeno je da je njihov posao zadovoljiti formu kako bi se smanjio veliki pritisak međunarodne zajednice na RH. Nisu imali razrađeni plan rada. Brigadir Rahim Ademi dočekao ih je u Zapovjedništvu Zbornog područja (ZP) Gospić. Rekao  im je da im stoji na raspolaganju, da želi da se utvrdi istina. Nakon tog razgovora otišli su u Policijsku upravu u Gospiću. Ante Gugić, koji je bio na čelu Komisije, rekao je da prekidaju rad i vraćaju se u Zagreb. Svjedok ne zna što piše u izviješću Komisije, on izvještaj nije potpisao. 

Svjedok je rekao da se general Janko Bobetko hvalio da je mozak operacije «Džep 93». Operaciju je zamislio po uzoru na operaciju «Maslenica». Operacije su uspjele, jer su osnivane namjenske grupe za te operacije, taktične i operativne grupe, te sektori. General Bobetko često je isticao ulogu zapovjednika Mirka Norca. Brigadir Rahim Ademi dolazio je u GS OS RH, žalio se svjedoku da do generala Bobetka teško dolazi. Svjedok je u razgovoru sa generalom Bobetkom spomenuo pritužbe Rahima Ademija. General Bobetko mu je rekao da Rahim Ademi ima onoliko ovlasti koliko mu on da. Rekao je da je Ademi Albanac, a da je njegova želja da se stvori zapovjedni kadar od mladih ljudi, Hrvata. Svjedok misli da je general Bobetko bio ljubomoran zbog popularnosti koju je Rahim Ademi imao kod vojnika i naroda. Stoga Ademi nije imenovan zapovjednikom, već uvijek zamjenikom. U listopadu 1993. godine brigadir Rahim Ademi je smijenjen. Svjedok je rekao da se kapetan bojnog broda Davor Domazet hvalio da je osobno sudjelovao u operaciji «Džep 93», da je uvodio tenkove u tu operaciju.

Svjedok je rekao da su optuženi generali izvršavali svoju zadaću, da su heroji Domovinskog rata, a šteta koja je nastala za svjedoka je kolateralna šteta. 

Svjedoku je predočen dio iskaza svjedoka Ante Gugića u kojemu je rekao da je svjedok u ime GS OS RH bio u Gospiću i prikupljao personalne dokaze. Svjedok je rekao da je postojala jedna komisija, da on ne zna ni za kakve personalne dokaze. Potom mu je predočen dio iskaza svjedoka Ante Gugića, u kojemu je rekao da su pripadnici UNPROFOR-a zabranili članovima Komisije ulazak na područje, stoga su se vratili u Zagreb. Svjedok je rekao da on o tome ne zna ništa, nije komunicirao sa UNPROFOR-om. 

Mirko Norac stavio je primjedbu da u hotelu «Velebno» nije održan „brifing“ i raščlamba, već prigodna večera za časnike koji su sudjelovali u operaciji «Džep 93».

Svjedočenje ugrožene svjedokinje br. 24

Svjedokinja je rekla da je S.V. njezin otac. Njezini roditelji živjeli su u zaseoku Vujnovićima, kod Divosela. Do 1991. godine su uzgajali stoku, bavili se poljoprivredom. Početkom rata, 1991. godine, roditelji su izbjegli ispred pripadnika HV u šumu. Nakon par dana vratili su se kući. Stoka nije bila u stajama. Do rujna 1993. godine roditelji su živjeli od poljoprivrede. Dva dana prije operacije «Džep 93» majka je otišla  sestri u Medak, otac je ostao u kući. Od haških istražitelja je saznala da je otac nađen u septičkoj jami u Obradovića varoši kod Gospića, da je ubijen tupim predmetom. Otac je ubijen prvog dana operacije. Bio je u životnoj dobi od 71 godinu, bio je civil, bavio se poljoprivredom. Svjedokinja je rekla da u Vujnovićima nije vidjela pripadnike srpske vojske. Dolazila je povremeno  roditeljima. Stanovnici Vujnovića su bili: Momčilo i Ankica Vujnović, Đuro i Nikola Vujnović, Stevo i Pera Vujnović, Stevan i Mara Vujnović, Branko, Nikola i Jovanka Vujnović, Dušan i Milica Vujnović, Dušan, Mica i Janja Vujnović, Ranko, Janja i Lidija Vujnović. Od nabrojanih mrtvi su: Branko Vujnović, Nikola Vujnović, Stevan Vujnović, Đuro Vujnović, , Momčilo Vujnović i Ankica Vujnović. Nakon vojne operacije, kad je vidjela majku, majka je djelovala zbunjeno, nije prepoznala svjedokinju. Majka ima 81 godinu, živi kod svjedokinje i kod druge kćerke, jer se u kuću ne može vratiti, cjelokupna imovina je uništena.  

Svjedočenje ugrožene svjedokinje br. 35

Predsjednik Vijeća izvijestio je stranke postupka da je svjedokinja osoba u životnoj dobi od 81 godine, slabo čuje. Ispitivanje je obavljeno uz pomoć osobe od  povjerenja Suda i svjedokinje. Svjedokinja je rekla da je S.V. njezin suprug. Dva dana prije napada na Vujnoviće svjedokinja je otišla u Medak  sestri. Suprug je ostao u kući u Vujnovićima. Bio je u životnoj dobi od 71 godine, civil, nije imao oružje, niti ga je volio. Svjedokinja nije vidjela srpske vojnike u selu. Kad je odlazila  sestri suprug je na sebi imao tamni kaput, radničke hlače, šilt kapu. Svjedokinja je od UNPROFOR-a saznala da je tijelo njezina supruga nađeno u septičkoj jami u Obradović varoši. Nakon toga tijelo je prevezeno na Zavod za sudsku medicinu i kriminalistiku u Zagreb, potom predano članovima obitelji. Od imovine su imali: novu i staru kuću, staju, sušaru, sjenik, dvorišnu zgradu. Sve je uništeno. Poznavala je Branka Vujnovića, Nikolu Vujnovića i Momčila Vujnovića, nisu imali oružje. Na pitanje opt. Mirka Norca je li njezin suprug bio u civilnoj zaštiti, svjedokinja je rekla da je suprug stalno bio u kući. 

14. studenoga 2007. godine – nastavak dokaznog postupka 

Vijeće je u prvom dijelu današnje rasprave izvelo 9 materijalnih dokaza: 

1. Dokument Richarda Wighta od 9. svibnja 2000. godine o ljudskim ostacima iskopanim na lokalitetu Gospić 

· opisana septička jama u kojoj su nađeni leševi: prirodna ponikva u vaprenencu proširena i ozidana u nedovršenu septičku jamu

· ljudske kosti bile su pomiješane sa šutom od miniranih kuća

· skeletizirane kosti bez mekih tkiva izložene djelovanju kisika i oborinskih voda 

· u komori 1 nađena su tijela br: 14, 17, 20 (nagorjelo tijelo), 32, 37, 38 (nedostaje vrh lubanje), 41 (tijelo nagorjelo), 48 (frakturirana lubanja), 49 (lubanja smrskana i nagorjela), 51

· navedeni su sažetak evidencijske knjige i plan jame

2. Izvještaj dr. Johna Clarka o obdukciji od 11. svibnja 2000. godine

· grobno mjesto Gospić

· žena stara između 25 i 40 godina, pucano joj je u zdjelicu, glava je povrijeđena tupim predmetom, veliki dio lubanje nedostaje

· uzrok smrti – pucanje vatrenim oružjem u zdjelicu

3. Izvještaj dr. Johna Clarka o obdukciji od 11. svibnja 2000. godine 

· tijelo br. 37 b

· skelet gotovo cijeli, nedostaju neki dijelovi, bez mekog tkiva 

· muškarac star između 50 i 80 godina, krupne građe, pogođen zrnima velike brzine u predjelu zdjelice, udarci tupim predmetom u glavu, udarci nogama i gaženje tijela 

· uzrok smrti – pucanje vatrenim oružjem u zdjelicu, te udarci tupim predmetom u glavu

4. Izvještaj dr. Johna Clarka o obdukciji od 11. svibnja 2000. godine

· tijelo žene stare između 45 i 85 godina, kosti bez mekog tkiva 

· uzrok smrti – povrede na glavi nanesene tupim predmetom, gaženje nogama 

5. Izvještaj dr. Johna Clarka o obdukciji od 11. svibnja 2000. godine

· tijelo 51 b

· žena stara između 35 i 50 godina, zadobila povrede vatrenim oružjem u trup, fraktura lubanje i lica nanesena tupim predmetom

6. Obukcijski izvještaj od 12. svibnja 2000. godine

· kosti više tijela izmiješane 

· ozljede se ne mogu odrediti

7. Izvještaj o obukciji od 12. svibnja 2000. godine

· kosti bez mekog tkiva

· kosti trupa, ruku i nogu

· izmiješane kosti 3 osobe, ozljede se nije moglo odrediti

8. Izvještaj o pronalasku leša od 23. ožujka 1994. godine (ovaj dokaz se nalazio na jednom od CD-a koji je dostavljen Sudu)

· ime osobe: Rajčević Sava, rođena 1931. godine, tijelo nađeno u Čitluku

· tijelo pokojnice pokazao je mještanin pripadnicima UNPROFOR-a

· pokojnica je bila u civilnoj odjeći, dio tijela pojele su životinje 

· pokojnicu je identificirao sin Bogdan Rajčević

· na tijelu nađene tri ulazne rane na grudnom košu,  također joj je nožem prerezano grlo 

     Branitelj opt. Mirka Norca stavio je prigovor na ovaj dokaz, jer dr. Čubrilo, koja je radila obdukciju, nije mogla utvrditi povrede, budući to nije dopuštalo stanje leševa. 

9. Nalaz i mišljenje, od 14. prosinca 1994. godine, dr Zorana Stankovića, specijalista sudske medicine  koji je po nalogu istražnog suca u Općinskom sudu u Donjem Lapcu izvršio pregled Vladimira Divjaka 

· Vladimir Divjak bio je pripadnik vojske tzv. Republike Srpske Krajine (u daljem tekstu RSK)

· dana 10. rujna 1993. godine, u 16.00 sati je zarobljen od pripadnika 71. bojne HV iz Rijeke

· u trenutku zarobljavanja već je bio ranjen 

· nakon zarobljavanja nije mu pružena liječnička pomoć, već je tučen 

· do 18.prosinca 1993. godine bio je u zatvoru u Karlovcu gdje je također tučen

· dana 19. prosinca 1993. godine razmijenjen je u Otočcu 

· u zatvorima proveo 100 dana, bio u zatvorima u Gospiću, Rijeci, Karlovcu i Otočcu 

· u vrijeme zarobljavanja imao je 20 godina

· u zatvoru u Karlovcu umro je Stanko Despić, tijelo je razmijenjeno  

Zamjenik GDORH-a rekao je da u pročitanom nalazu i mišljenju ima jedna netočna informacija. Stanko Despić nije bio u zatvoru u Karlovcu. Pozvao se na iskaz dr. Marka Jagetića koji je rekao da je Stanko Despić odvezen u Kliničku bolnicu (KB) Rijeka gdje je umro. 

Branitelj opt. Mirka Norca rekao je da je cjelokupni nalaz i mišljenje dr Zorana Stankovića temeljen na iskazu Vladimira Divjaka, a ne na medicinskoj dokumentaciji, stoga ga smatra nevjerodostojnim. 

Predsjednik Vijeća je utvrdio da se u navedenom dokaznom prijedlogu citira i medicinska dokumentacija, te da je dr. Zoran Stanković pregledao Vladimira Divjaka, pa se ta okolnost treba dovesti u vezu s primjedbom da se izvedeni dokaz temelji isključivo na navodima Vladimira Divjaka.

Svjedočenje ugrožene svjedokinje br. 34

Svjedokinja je rekla da je 9. rujna 1993. godine bila u svojoj kući u Čitluku. U 5.50 sati počelo je granatiranje, jedna granata je pala u kuhinju njezine kuće. Svjedokinja se sklonila u ostavu, a nakon što se pogođeni dimnjak kuće počeo rušiti izašla je iz kuće. Dok je bila u kući granatiranje je trajalo 15 – 20 minuta. Nastavilo se dok je bježala prema šumi u smjeru Počitelja i Medaka. Poslije je čula da je do kuće došla njezina kćerka s dvomjesečnom bebom, no, kuću je svjedokinja zaključala. Čula je da su kćerka i beba otišli  jednim kolima koja su naišla. Svjedokinja nije mogla otići prema kući njezine majke B.P., jer je na cesti čula tenkove. Majčina kuća je bila udaljena 300 metara od njezine kuće. Svjedokinja je rekla da je njezin brat našao tijelo njihove majke 17 dana nakon napada na Čitluk. Nije joj dopustio da vidi majčino tijelo. Rekao joj je da je jedan vojnik pucao majci u prsa. Majka je rođena 1925. godine. Imala je povrijeđen članak, šepala je. Svjedokinja je rekla da je u Čitluku bila seoska straža, pripadnika srpske vojske nije bilo. U seoskoj straži su bili ljudi iz sela, njezin suprug je bio u seoskoj straži, bio je zadužen  puškom, ali pušku nije nosio. Za majku je rekla da nije imala oružje, niti je voljela oružje. Na putu prema Počitelju i Medku svjedokinja je vidjela dim, požare, predveče se čulo vrištanje u Čitluku. Rekla je da su to vjerojatno hrvatski vojnici našli rakiju koju su mještani ispekli, te da su se napili. Cjelokupna imovina svjedokinje i  njezine majke je uništena. 

Svjedočenje ugroženog svjedoka br. 20

Svjedok je rekao da je 9. rujna 1993. godine bio slobodan. Radio je kao vozač vojnog saniteta. Njegova kuća bila je udaljena 50 km od Čitluka. Za napad je saznao od ljudi, koji su se u jednom vozilu zaustavili ispred njegove kuće. U vozilu su bili starci, žene, djeca. Sumnjao je da je njegova majka B.P. mrtva, jer se nije javljala niti dolazila. Od jedne žene je čuo za leš u selu Miščevići, u dvorištu Mile Majina. Prijavio je to UNPROFORU-u i sa njima je otišao u Miščeviće. Sedamnaest dana nakon napada našao je tijelo svoje majke, kraj nje je bilo mrtvo prase. Pripadnici UNPROFOR-a su rekli da više ne prevoze pokojnike, da se snađe za prijevoz. Svjedok je otišao po jednog prijatelja koji je tijelo prevezao traktorom. Pripadnici UNPROFOR-a ostali su čuvati leš. Kad se svjedok vratio  pripadnici UNPROFOR-a su već bili zamotali leš u najlon. Majka je na sebi imala civilnu odjeću, grozila se svakog oružja. Dobila je metak u potiljak, jedan rafal preko prsa, vidio je da joj na desnoj ruci nedostaju 2 – 3 prsta. Kad je počeo napad B.P. je pobjegla iz svoje kuće. Pripadnici HV su je uhitili  blizu dvorišta Mile Majina. To mjesto udaljeno je od Čitluka oko 2 km. Rekao je da je čuo od Anke Rajčević, Hrvatice, da je majka vikala: «Kud me vodite, šta sam kriva!?». Pripadnik HV je odgovorio: «Kad nisi kriva, što si bižala». Anka Rajčević je čula i pucnjeve. Pod jednim stablom, blizu dvorišta, našla je zdravstvenu iskaznicu, osobnu iskaznicu i lijekove na ime B.P. i predala ih svjedoku.  

Majka Milana Rajčevića Ika Rajčević pričala je svjedoku da je bila skrivena i vidjela da su njezinog sina hrvatski vojnici vezali za jedno vozilo i vukli ga po selu. Svjedok je rekao da je Milan Rajčević bio retardiran, šepao je, lutao je po selu od menze do menze gdje bi nešto pojeo, nije mogao raditi. 


Kao vozač vojnog saniteta svjedok je imao pištolj i pušku s preklopivim kundakom. Rekao je da je u Čitluku bila seoska straža, možda 10 – 15 ljudi, mladi ljudi su pobjegli u Beograd. Prema njegovim saznanjima u Čitluku nije bilo rovova niti vojnih utvrda. Rekao je, da je HV znala koliko malo ljudi ima u seoskoj straži  mogla je ušetati u selo. Svjedok je tražio majku. U Korenici je vidio izložene masakrirane leševe. Na pitanje da li je tu bilo izloženo tijelo Ljilje Jelače, svjedok je rekao da je poznaje, možda je i bilo, ali je zbog masakriranosti leševa nije mogao prepoznati. Zamjenik GDORH –a predočio je svjedoku dio njegova iskaza danog pred haškim istražiteljima dana 28. rujna 1998. godine, u kojemu je rekao da je identificirao Branka Agića, Nikolu Vujnovića i Ljilju Jelaču. Svjedok je rekao da se sada prisjeća, da je odmah sumnjao da se radi o Ljilji Jelača. Predočen mu je dio iskaza koji se odnosi na prepoznavanje tijela Štefice Krajnović i Stane Krajnović. Rekao je da je Štefica Krajnović bila Hrvatica udana u Čitluk, koju je prepoznao po karakterističnoj šarenoj odjeći koju je nosila. No, jedna žena iz ambulante je rekla da se ne radi o Štefici Krajnović, već o Savi Rajčević. Svjedok je rekao da je nakon 6 mjeseci nađeno tijelo Save Rajčević i da je bio u pravu kad je rekao da se radi o Štefici Krajnović. Rekao je da je u mrtvačnici u Medku identificirao tijelo Stane Krajnović kojoj su čitave ostale samo noge, ostali dio tijela je izgorio. Identificirao ju je temeljem dokumenata. 

Odgovarajući na pitanja branitelja opt. Rahima Ademija, svjedok je rekao da je u Počitelju bila srpska vojska i štab kanadskog bataljuna UNPROFOR-a, ne zna broj srpskih vojnika. Jovo Kordić bio je zapovjednik, no, ne zna koje vojne formacije. Svjedoku je predočeno da je pred haškim istražiteljima rekao da je u Počitelj otišao u štab vojske tzv. RSK, da je Jovo Kordić bio komandant brigade. Svjedok je rekao da je točno to što je rekao pred istražiteljima, da je od tada prošlo puno godina i da se ne sjeća svoga iskaza danog pred istražiteljima. 

Odgovarajući na pitanja branitelja opt. Mirka Norca svjedok je rekao da ne zna koliko je ljudi bilo uključeno u srpsku vojsku u Medačkom džepu. Predočeno mu je, da je rekao, da je bilo možda 1000 ljudi. Svjedok je rekao: «Možda sam rekao, ne sjećam se». Na pitanje, da li je Milan Rajčević nosio oružje, svjedok je rekao da ne zna. Predočeno mu je da je pred haškim istražiteljima rekao da  mu je Ika Rajčević rekla da je Milan Rajčević nosio uniformu i vozio hranu vojsci. Svjedok je rekao da je Milan Rajčević bio šepav, da je nemoguće da je vozio hranu, da se možda vozio u kamionu. Svjedoku nije poznato ime Željko Karan. Obdukciju njegove majke radila je doktorica Čubrilo u Gračacu. 

Predsjednik Vijeća predočio je svjedoku da je pred haškim istražiteljima rekao da je identificirao tijelo Mile Pejnovića u Korenici. Rekao je da je Mile Pejnović imao dijelove civilne odjeće i dijelove vojne uniforme, da je bio bez jednog oka. Svjedok je rekao da je to točno.

Branitelj opt. Mirka Norca stavio je primjedbu na iskaz ugroženog svjedoka br. 20, jer uzrok smrti BP nije nastala na način kako je on rekao, već od eksplozije, a što se vidi iz nalaza dr. Željka Karana i izvještaja kanadskoga bataljuna (CANBAT). 

Svjedok je rekao da ostaje kod svog iskaza. 

15.  studenoga 2007. godine – nastavak dokaznog postupka 

Svjedočenje Steve Pražića

Svjedok je bio voditelj operativno - nastavnih poslova u Zapovjedništvu IX. GMTB. Od 1991. godine radio je na obuci pripadnika IX. GMTB za borbena djelovanja. Njemu nadređeni zapovjednik bio je pukovnik Linić. Svjedok je rekao da nije bio neposredno uključen u pripremanje operacije «Džep 93». Za operaciju je saznao dva dana ranije, od pukovnika Linića. Njegov zadatak je bio obavljanje tehničkih poslova u vojarni u Gospiću. Tijekom operacije jednom je bio na Izdvojenom zapovjednom mjestu(IZM) u Bilaju, odnio je jednu kovertu pukovniku Liniću. U vremenu od 10. do 17. rujna 1993. godine izlazio je više puta na teren, tražio je neprijateljsku dokumentaciju. Bio je na terenu od Taborišta do Čitluka gdje je vidio neprijateljsko streljivo, rovove, utvrde, no, dokumentaciju nije našao. Jednom zgodom, kad je sanitetsko vozilo IX. GMTB , puno vojnika IX. GMTB, naišlo na minu i bilo  ranjeno, svjedok je išao na teren. Na motoroli je čuo glas jednog časnika koji je rekao da se uz put nalazi žena. Svjedok je išao vojnim vozilom, naišao je na tu ženu. Bila je to žena starije životne dobi, stajala je pokraj jedne kuće. Zapamtio ju je po velikoj torbi punoj krajiških novaca, svježe štampanih, u buntovima. Žena je bila odjevena u civilnu odjeću i maskirnu jaknu. Bila je uplašena, nudila mu je novac da je ne ubije. Svjedok joj je rekao da se smiri, da će sve biti u redu. Odvezao ju je u Policijsku postaju Gospić. Ne zna ime te žene. O pronalasku i prijevozu te žene izvijestio je operativnog časnika u operativnom središtu IX. GMTB, a naknadno, u više razgovora, i pukovnika Linića. Svjedok je rekao da je zapovjednik IX. GMTB, pukovnik Mirko Norac, inzistirao na redovnoj obuci vojnika. Nastava se provodila svakog dana od 8.00 do 20.00 sati. Obuka je bila na najvišoj razini, gađalo se bojevom municijom, provodila se poduka o postupanju sa zarobljenim civilima i ratnim zarobljenicima. Predavanje i nastavu o primjeni odredbi konvencija o međunarodnom humanitarnom pravu provodio je odjel na čijem čelu je bio Frano Tomčić. Svjedok je rekao da nije bilo antagonizma između časnika koji su ranije bili pripadnici bivše JNA i mladih časnika koji su od početka bili u HV. Dobro su se slagali, poštovala se crta zapovijedanja unutar IX. GMTB, disciplina je bila na visokoj razini. Odnos Zapovjedništva IX. GMTB i Zapovjedništva ZP Gospić bio je korektan. Zapovijed za napad pukovnik Mirko Norac dobio je od zamjenika zapovjednika ZP Gospić, brigadira Rahima Ademija. Prema svjedokovim saznanjima pukovnik Mirko Norac nije zapovijedao snagama specijalne policije MUP – a RH u operaciji «Džep 93». Rekao je da je na zemljovidu vidio da su snage IX. GMTB i snage specijalne policije MUP-a RH bile prikazane kao susjedi. Zna da se u IX. GMTB vodio ratni dnevnik. Ratni dnevnik vodio se i na IZM-u u Bilaju. Misli da se ratni dnevnik nalazi u arhivi. Svjedok nije vidio zapovijed za povlačenje, niti je čuo za tu zapovijed. Ne zna je li na IZM-u u Bilaju bilo predstavnika specijalne policije MUP-a RH. Poznat mu je izraz «sektor» u vojničkom smislu, jer se tim pojmom obilježava dio bojišnice. No, u operaciji «Džep 93» nije čuo da  se spominjao pojam «sektor 1». Svjedok tijekom operacije, a niti nakon završetka operacije, nije čuo ništa o nepravilnostima i nezakonitom postupanju. Nije čuo niti od predstavnika UNPROFOR-a za nepravilnosti. Nije čuo eksplozije i detonacije. Vidio je nekoliko mrtvih neprijateljskih vojnika. Rekao je da su kuće bile srušene od stalnih borbi koje su se na tom području vodile od 1991. godine. Za nepravilnosti je saznao iz medija. Rekao je da je operacija bila nužna, jer je Gospić bio izložen svakodnevnom granatiranju od 1991. godine. Čitajući dokumentaciju došao je do saznanja da je neprijatelj planirao napad na hrvatske snage istoga dana kada je izvedena operacija «Džep 93». Hrvatske snage krenule su 15 minuta ranije i spriječile neprijateljski napad. 

Opt. Rahim Ademi stavio je primjedbu na iskaz svjedoka, rekavši da je svjedok bio operativac, pisao je zapovijedi u Zapovjedništvu IX. GMTB, sudjelovao je u pisanju zapovijedi za napad, izrađene od Zapovjedništva IX. GMTB, gdje se spominje i «sektor 1». 

Svjedok je rekao da je bio tehnički dio tima u Zapovjedništvu IX. GMTB, da je crtao zemljovide gdje se nigdje ne spominje «sektor 1». Zapovijed je pisao načelnik pukovnik Linić, a kako mu je pukovnik bio nadređen nije ga mogao kontrolirati. 

19. studenoga 2007.godine – nastavak dokaznog postupka 

Svjedočenje Luke Jakića 

U kritično vrijeme bio je pomoćnik zapovjednika ZP Gospić zadužen za organiziranje sigurnosti. Za operaciju «Džep 93» saznao je u večernjim satima 3. rujna 1993. godine, na sastanku na kojemu su osim svjedoka bili nazočni: general Janko Bobetko, kapetan bojnog broda Davor Domazet, Mladen Markač, Rahim Ademi i Mirko Norac. General Bobetko je obrazložio da treba izvesti operaciju kojom bi se zaustavili i spriječili stalni udari neprijatelja topništvom po Gospiću. General je izdao usmenu zapovijed da se pripremi i izvrši tu operaciju,  a nadležan za zapovijedanje operacijom bio je brigadir Rahim Ademi. 

Po svjedokovu sjećanju operacija «Džep 93» je počela  5. rujna 1993. godine, između 7.00 i 8.00 sati. Topnička priprema je trajala 5 do 10 minuta. Nakon toga brigadir Rahim Ademi je izdao, prvo, usmenu, a tijekom operacije i pisanu zapovijed za napad. Operacijom je zapovijedao Rahim Ademi. Sve zapovijedi išle su iz operativnog centra (u daljem tekstu OC) prema zapovjednicima postrojbi. Svjedok je rekao da su bili redovni jutarnji, dnevni i večernji dogovori («brifinzi»). Kasnije je rekao da «brifinga» tijekom operacije nije bilo, a potom je ponovno izjavio da su «brifinzi» ipak održavani, da su na njima bili on, Rahim Ademi i zapovjednici postrojbi. U OC su najčešće bili on i brigadir Rahim Ademi. Pukovnik Mladen Šerić dolazio je u OC, vodio je operativni dnevnik. Na «brifinzima» nije bilo predstavnika VP. 

Svjedok je rekao da je Rahim Ademi izdao usmenu zapovijed za povlačenje.

Zapovjednici postrojbi bili su u obvezi upoznati vojnike u svojim postrojbama s odredbama međunarodnog humanitarnog prava.  

Svjedok je vidio pisanu zapovijed za formiranje «sektora 1». U sastav sektora trebala je ući specijalna policija, no Željko Sačić odbio je ući u sastav «sektora 1» rekavši da specijalna policija ima zapovjedništvo u Zagrebu, u MUP-u RH. Svjedok je rekao da «sektor 1» nikada nije zaživio. U «sektor 2» ušla je domobranska bojna iz Lovinca. 

Vojna policija (u daljem tekstu VP) je bila pod zapovjedništvom Mate Laušića i MORH-a. Snagama specijalne policije MUP-a RH tijekom operacije zapovijedao je general Mladen Markač. Za operaciju je bila ustrojena jedna desetina VP, 10 vojnih policajaca koji su bili zaduženi brinuti o imovini tijekom operacije. 

Prema informacijama koje su u Zbornom području (ZP) Gospić imali o tome što se događa na neprijateljskom teritoriju, na području Medačkog džepa nije bilo civila, svi su zatečeni žitelji imali uniforme bivše JNA. Nakon što je svjedoku predočeno da se u optužnici za zločin u Medačkom džepu spominje ubijena slijepa starica u dobi od 84 godine, svjedok je rekao da mu to nije poznato. Rekao je da ratnih zarobljenika nije bilo. Pukovnik Mirko Norac, zapovjednik IX Gardijske motorizirane brigade (GMB), dobio je zapovijed da prikupi i zbrine stoku i imovinu, što je učinio. 

Svjedok je rekao da je dr. Marko Jagetić bio načelnik saniteta u ZP Gospić, da je prekomjerno konzumirao alkohol, no, zbog toga protiv njega nije vođen stegovni postupak, nego je više puta  usmeno upozoren. 

Nakon što su mu predočeni dijelovi iz operativnog dnevnika iz kojih se vidi da je neke zapovijedi izdao Davor Domazet, svjedok je rekao da nije čuo Davora Domazeta da izdaje zapovijedi.  

Dana 6. ili 7. rujna 1993. godine u hotelu „Velebno“ održan je sastanak na kome je kratko govorio samo general Bobetko i pohvalio operaciju.  

Prigovori optuženoga Rahima Ademija 

Rahim Ademi uložio je više prigovora na iskaz svjedoka: 

· na sastanku dana 3. 9. 1993. godine svjedok nije bio nazočan 

· «sektor 1» je postojao

· pukovnik Željko Sačić nije rekao da ne želi ići pod zapovjedništvo ZP Gospić

· svjedok nije bio u OC 

· svjedok je osobno vodio obavijesne razgovore sa ratnim zarobljenicima

· napad je počeo 9. 9. 1993. godine u 6.00 sati 

· pisana zapovijed za napad od 6.9.1993. godine dostavljena je toga dana svim postrojbama 

· general Janko Bobetko nije odredio brigadira Rahima Ademija za zapovjednika operacije 

· operativni dnevnik nije vodio pukovnik Mladen Šerić

· u hotelu «Velebno» održana je analitička raščlamba vojne akcije

· optuženik nije izdao usmenu, već pisanu, zapovijed za povlačanje u 2 faze. 

Odluka Vijeća

Prvooptuženom Rahimu Ademiju produljene su mjere opreza.

20. studenoga 2007. godine – nastavak dokaznog postupka 

Svjedočenje Joze Nenadića 

U kritično vrijeme svjedok je bio načelnik inženjerije ZP Gospić. Operacija „Džep 93“ bila je nužna zbog teškog položaja grada Gospića, čestih granatiranja. Brigadir Rahim Ademi pokazao je svjedoku kartu na kojoj je pisalo «Džep 93», «odobrio general Janko Bobetko», a u potpisu je bio brigadir Rahim Ademi. To je govorilo da je vojna operacija izgledna te je svjedok užurbano radio i pripremao inženjeriju. 

Za operaciju «Džep 93» saznao je 2 – 3 dana prije početka operacije. Od Mladena Šerića je čuo da je zapovijed za napad izdao Rahim Ademi. Nakon što je izdana zapovijed za napad svjedoku nije bilo jasno postupanje Rahima Ademija koji je izostavio (isključio) sve načelnike ZP Gospić iz te zapovijedi. Svjedok je bio raspoređen na čelo skupine koja prati opću situaciju. Od Mladena Šerića je čuo da je zapovijed za formiranje zapovjedništva  «sektora 1» naredio direktno Bobetko.

8. rujna 1993. godine, navečer, održan je sastanak na kome su bili: Željko Tomljenović, Mladen Markač i Davor Domazet. 9. rujna 1993. godine, rano ujutro, Mladen Šerić je probudio svjedoka. Svjedoku je rečeno da sa pripadnicima specijalne policije treba ići na teren. Svjedok je pitao gdje je Rahim Ademi da mu izda zapovijed za odlazak na teren. U tom trenutku došao je Davor Domazet i rekao svjedoku: «Ne čekaj ništa, radi svoj posao!» Specijalnom policijom zapovijedao je general Mladen Markač, operativac na terenu je bio pukovnik Željko Sačić. 

Svjedok je 9. rujna 1993. godine bio na terenu sa pripadnicima specijalne policije na razminiravanju. 10. rujna 1993. godine je na terenu vidio Rahima Ademija, a pukovnika Mirka Norca vidio je na terenu istoga dana, navečer, u  Drljićima.

Svjedok je rekao da je bila općepoznata stvar da je u izvidničkoj satniji IX GMB bilo dosta problematičnih ljudi. Dva dana nakon završetka operacije svjedok je na terenu vidio nerazrušene kuće. U mjestu Pijevci svjedok je bio sa pripadnicima specijalne policije. U isto vrijeme u posjeti specijalnoj policiji bio je ministar unutarnjih poslova Ivan Jarnjak. Svjedoku je jedan specijalac pokazao leš starca čije tijelo je ležalo na udaljenosti od 10 – 15 m i leš starice na udaljenosti 100 – 150 m od mjesta gdje su sjedili. Svjedok je vidio da je starici odsječen prst na kome je vjerojatno bio prsten. O leševima nikoga nije izvijestio. Svjedok je rekao da je čitao u novinama izjave svjedoka koji su spomenuli kolonu ispod Debele glave. On je vidio tu kolonu, 10-ak neprijateljskih vojnika, bili su obučeni nejednako, imali su na sebi i vojničku uniformu i civilno odjelo, no, bili su vojnici, jedan je imao u ruci bombu.  

Nakon zapovijedi za povlačenje došlo je do rušenja i paleži, što su snimali pripadnici UNPROFOR-a. Do paleži i uništenja došlo je 11. ili 12. rujna 1993. iz revolta. Vidio je kad su pripadnici HV iz srpskih kuća odnosili oružje i streljivo. Vidio je vojnike u odorama HV kako pale kuće. Po zvuku je zaključio da  kuće miniraju protuoklopnim minama. U Zapovjedništvu ZP Gospić, dana 16. ili 17. rujna 1993. godine, svjedok je napao Rahima Ademija zašto dozvoljava pljačku i paljenje. Brigadir Ademi je odgovorio da će tražiti istragu o tome. Na pitanje zašto to dozvoljava, Ademi je rekao da on tu ništa ne može. Svjedok je od Mladena Šerića doznao da je Rahim Ademi smijenjen. 

Svjedok je u Njegovanima i Rogić mostu naišao u jednu kuću. Vojnici HV iz Otočca pretraživali su kuću u kojoj je bila starica od 80-ak godina, plakala je, tresla se. Vojnici mu nisu željeli reći kojoj postrojbi pripadaju. Jedan pripadnik te postrojbe bio je spreman ubiti staricu. Kad im je zaprijetio da će pozvati Mirka Norca, i rekao im da je odvedu na policiju, ili kod Norca, rekali su mu: «Pitajte ju gdje su joj sinovi». 

Svjedok je rekao da je u operacijama «Maslenica», «Medački džep» i «Bljesak» general Janko Bobetko svjesno «preskakao» čitavu strukturu ljudi u zbornim područjima i da je u tim operacijama zapovijedao direktno preko svojih ljudi. U tome su ga podržavali ministar obrane Gojko Šušak i Predsjednik RH Franjo Tuđman.  

Sastanak u hotelu «Velebno»

Od Mladena Šerića svjedok je čuo da će biti večeru u hotelu „Velebno“. General Bobetko sjedio je za jednim stolom, s njegove desne strane sjedio je Mladen Markač, s lijeve strane Mirko Norac. Brigadir Rahim Ademi sjedio je za drugim stolom. General Bobetko hvalio je izvedenu operaciju. Rekao je da su se dogodile neke stvari koje će morati ispitati. Rahim Ademi je pokušao nešto reći, no, Bobetko ga je prekinuo i rekao mu: «Ti sjedi, ti nemaš ništa s time!», te nešto u stilu da ne zna hrvatski. Potom je govorio Mirko Norac. Svjedok je nakon toga otišao. 

21. studenoga 2007. godine – nastavak dokaznog postupka 

Svjedočenje Nikole Vidovića, pripadnika Teritorijalne obrane (TO) 

Svjedok je prije rata živio u Rijeci. Godine 1991. ostao je bez posla. Sa ženom i djecom otišao je živjeti u mjesto Brotinje u Lici. U Brotinju se dragovoljno javio u TO tzv. Vojske RSK. Kao pripadnik TO, s grupom od 50 «teritorijalaca», došao je u Divoselo dana 5. rujna 1993. godine, poslije podne, na zamjenu jedinici TO. Lokacija na kojoj su se nalazili svjedok i «teritorijalci» sa kojima je došao je Mali i Veliki kraj, Jajići. U Divoselu je bilo 10-ak naoružanih mlađih ljudi, ostalo su bili civili, žene, troje djece, starci. Svjedok i ostali «teritorijalci» koji su došli nisu držali određeni položaj, već su bili kao sigurnost lokalnom stanovništvu, u rezervi, ako  zatreba. Teritorijalci su bili izmiješani sa stanovnicima Divosela. Spavali su po zemunicama, kućama. Svjedok je nosio SMB uniformu bivše JNA, imao je automatsku pušku koju je zadužio u Donjem Lapcu, kao i uniformu i streljivo. Nije bio zapovjednik «teritorijalcima», on i «teritorijalci» su bili podređeni Jovi Kordiću i Dušanu Preradu. Na položajima vojske tzv. RSK bili  su: jedan oklopni tranporter, 4 tenka, pješaštveno oružje, minobacač 80 mm, minobacač 120 mm, nije bilo granata. Svjedok nije vidio jesu li stanovnici u kućama imali oružje, ali vjeruje da je oružja bilo. 

8. rujna 1993. godine čulo se među vojnicima i civilima da će HV izvršiti napad. «Teritorijalci» su željeli ići kući. Da bi ih zadržali sa njima su razgovarali Jovo Kordić i Dušan Prerad. Te večeri,  oko 22.00 sata,  u Divoselo je došlo 12 vojnih policajaca. Tada su «teritorijalci» odlučili ostati do sutra. Svjedok nije čuo da  je vojska tzv. RSK planirala napad na HV za dan 9. rujna 1993. godine. Nema spoznaja o tome da je diverzantska grupa tzv. Vojske RSK dana 5. rujna 1993. godine izvršila diverziju na pripadnike specijalne policije MUP-a RH.  

9. rujna 1993. godine oko 4.20, ili 4.30, sati pala je prva granata u Jajićima ili Malom kraju. Medicinska sestra koja je došla sanitetskim kolima je rekla svjedoku da ima jednog ranjenika, da je HV počela napad. Grupa od 50 – 60 civila, stanovnika Divosela među kojima je bilo i troje djece te grupa od 20 «teritorijalaca», krenula je put Velebita. U Medak su stigli nakon tri dana i tri noći. Svjedok ne zna što se dogodilo ostalim «teritorijalcima». Čuo je da su neke «teritorijalce» pripadnici HV masakrirali, neke zarobili, neke ubili. Njegova grupa nije imala niti jedan borbeni kontakt sa HV. Rekao je da su hodajući Velebitom dolazili na isto mjesto, vrtili su se u krug. Hodajući vidjeli su konzerve  hrane i svježe tragove ljudskih stopa u travi pa su pretpostavili da su tu bili pripadnici HV. Mislili su  da su ih pripadnici HV vidjeli, ali su ih pustili da prođu. Svjedok je vidio da gore sela. 

Svjedok je iskaz dao haškim istražiteljima dana 1. srpnja 2002. godine u Beogradu. Predočeno mu je da je pred haškim istražiteljima rekao da je 9. rujna 1993. godine došla grupa od 20ak vojnika u ispomoć «teritorijalcima» i da je zapisnik s tim iskazom potpisao. Svjedok je rekao da on to nije rekao. 

Izvođenje materijalnih dokaza čitanjem

1) Iz zapisnika o identifikaciji mrtvih tijela, dokaz DC-14/1 koji je sačinio dr. Željko Karan: 

· identifikacija je izvršena u Korenici

· identificirana su tijela vojnika i civila koje je hrvatska strana predala srpskoj dana 17. rujna 1993. godine

· dopremljena tijela su bila oprana, bez odjeće, u crnim vrećama, bez osobnih dokumenata, na udovima su imali obješene brojeve

· na tijelima su bile truležne promjene u poodmaklom stadiju

· rađen je samo vanjski pregled tijela

· tijela su fotografirana, to je obavio kriminalistički tehničar

· nakon par dana hrvatska strana dostavila je podatke o odjeći i osobnim stvarima nađenim kod pokojnika 

· na prstima pokojnika se vidjela boja od uzimanja otisaka prstiju za potrebe daktiloskopskog utvrđivanja identiteta po papilarnim linijama
· popis tijela: 1. Janko Potkonjak; 2. Nikola Vujnović; 3. Milorad Pavković; 4. Nikola Jerković; 5. Dmitar Jović;  6. Mirko Grujić;  7. Mara Jović;  8. Slavko Surla;  9. Zoran Rašeta;  10. Jure Ivezić;  11. Momčilo Vujnović; 12. Đuro Vujnović; 13. Dušan Miljuš; 14. Ilija Rašeta; 15. Đorđe Potkonjak; 16. Ljiljana Jelača, na kojoj su utvrđene strijelne rane; 17. Nikola Vujnović; 18. Nikola Dimić; 19. Dragan Ilić; 20. Nikola Duraković; 21. Marko Matijević; 22. Dane Bilić; 23. Marko Potkonjak; 24. Mirko Sovin; 25. Nikola Popović; 26. Grujo Pajić; 27. Dušan Ljubojević; 28. Milan Budimir; 29. NN; 30. NN; 31. Đuro Prodanović; 32. Danica Obradović; 33. Nemanja Brkić; 34. Nikola Vujnović; 35. Duško Maričić; 36. Rade Bursač; 37. Stevo Surla; 38. Željko Gleda; 39. Petar Počuča; 40. Dragomir Kljajić; 41. Branko Alagić; 42. Stevo Vignjević; 43. Dušan Potkonjak; 44. Milan Ivezić; 45. NN; 46. Desimir Trešnjić; 47. Nikola Stojisavljević; 48. Jovo Rašeta; 49. NN; 50. Ilija Sedlar. 

Branitelj opt. Mirka Norca stavio je primjedbu na ovaj dokaz. 

2) Iz izvještaja o sudsko - medicinskom pregledu i identifikaciji mrtvih tijela od 4. listopada 1993. godine

· identifikacija je rađena u Gračacu

· identifikaciju je radio dr. Željko Karan

· na tijelima su bile truležne promjene

· radilo se o tijelima vojnika i civila koji su izvučeni s mjesta pogibije, tijela su izvlačili pripadnici UNPROFOR-a
· popis tijela: 1. Milan Rajčević; 2. Pera Krajnović; 3. Nikola Bibik; 4. Rade (prezime monitorica nije uspjela zabilježiti); 5. Boja Pjevač; 6. Boja Vujnović 

3) Iz nalaza  i mišljenja o reobdukciji, DC 17/1

Radi se o tijelu Stanka Despića na kome je rađena reobdukcija dana 23. rujna 1993. godine. Zaključak je bio da je smrt nastupila kao posljedica raskida krvnih sudova lijevog bubrega i od ubodnih rana

4) izvještaj o sudsko - medicinskom pregledu i identifikaciji mrtvih tijela od 27. rujna 1993. godine 

· identifikacija je izvršena u dvorištu Osnovne škole u Medaku

· nije izvršena obdukcija 

· popis tijela: 1. Stana Krajnović; 2. Nedjeljka Krajnović; 3. Mile Pejnović; 4. Sava Rajčević; 5. Dane Krivokuća; 6. Dragan Pavlica; 7. Marin Petrović; 8. Đuro Krajnović; 9. Milka Bjegović; 10. Zdravko Klincov; 11. Branko Vojnović; 12. skeletizirano tijelo mrtvo preko 6 mjeseeci, nije vezano za zločin u Medačkom džepu; 13. Luka Izić

Branitelj opt. Mirka Norca stavio je primjedbu na izvedeni dokaz. 

Svjedočenje Željka Karana (svjedok je specijalist sudske medicine) 

Svjedok je pregled mrtvih tijela obavio na poziv vlasti tzv. RSK, sekretara tzv. Vlade RSK, Save Štrbca. Preglede je obavio u Korenici, Medaku i Gračacu. U Korenici su bili teški uvjeti, bez struje, bez vode. Tijela su dovezena u četvrtak poslije podne, identifikacija je trebala biti završena do nedjelje prije podne, kada je planiran pogreb. U Korenici je svjedok nabrojao 51 tijelo koje je hrvatska strana predala srpskoj strani dana 17. rujna 1993. godine. Morao je dva puta brojati, jer su nadležni za primopredaju tijela imali podatak o 52 tijela. Tijela su stigla u crnim vrećama, bez odjeće, oprana, bez osobnih podataka, bez obuće, što je znatno otežavalo identifikaciju, a svjedoku je to bio prvi takav slučaj u praksi. Obično se tijela dovozi u odjeći i obući u kojoj su bili u trenutku smrti. Na odjeći se zaustavljaju barutne čestice temeljem kojih se vidi blizina cijevi oružja tijelu, kut pod kojim je bila osoba koja je pucala, kao i žrtva. Od ubojstva do identifikacije prošlo je 20-ak dana. Ozljede na gornjem dijelu tijela bile su karakteristične  za tijelo koje stoji. 

Na pitanje, je li na pregledanim ženskim tijelima utvrdio tragove seksualnog zlostavljanja, svjedok je rekao da nije naišao na trag seksualnog zlostavljanja. Rekao je da je u Medaku, u grupi od 11 tijela, vidio tijelo jedne debele žene. Zapamtio je da je sigurno jedna njezina šaka bila odrezana. Leš te žene je imao strijelne i eksplozivne povrede, ali ga je posebno zapamtio po odsijecanju šake. Osim toga tijelo je bilo i djelomično karbonizirano. Uz tijelo je vidio dolarske novčanice . 

Identifikaciji tijela su nazočili: zamjenica Okružnog javnog tužioca iz Knina, sutkinja, kriminalistički tehničar koji je fotografirao. Rodbina pokojnika je pomagala u identifikaciji. Nitko na svjedoka nije vršio pritisak i govorio mu što da radi. 

Svjedok je izvršio preliminarni pregled tijela. Kod svih tijela je utvrdio postojanje strijelnih ili eksplozivnih rana, ili kombinaciju strijelnih i eksplozivnih rana. Na tijelu 42. (tijelo Branka Alagića) utvrdio je postojanje dvije ubodne rane u predjelu grudnog koša. Tijelima je svjedok dao brojeve od 1 do 51. Nakon par dana dobio je jednu kutiju s crnim vrećama na kojima su bili brojevi, najmanji je bio 24, najveći je bio 93. U vrećama su se nalazile osobne stvari pokojnika, novčanici, nakit, upaljači.  

Tijelo Stanka Despića naknadno je dovezeno. Svjedok je vidio da je Stanko Despić bio zbrinut u bolnici, da je nakon smrti izvršena obdukcija. Svjedok je radio reobdukciju tijela. Na glavi i trupu pokojnika svjedok je utvrdio mehaničke ozljede nanesene tupim mehaničkim sredstvom, izlomljen određen broj rebara, te jednu ubodnu ranu s bočne, lijeve strane trupa. 

U Gračacu je svjedok pregledao 9 tijela. 3 tijela su imala strijelne ili eksplozivne rane, 6 tijela je bilo karbonizirano. 

U Medaku je svjedok pregledao 13 tijela,  jedno tijelo je bilo skeletirano, nije bilo neposredno u svezi sa  događajima u Medačkom džepu. Od preostalih 12 tijela 4 tijela su imala povrede nastale djelovanjem vatre, a ostala tijela su imala povrede od streljiva ili eksplozivnih naprava. Za sve identifikacije koje je radio svjedok je sačinio izvješća. 


Sudac Željko Lalić, koji je bio nazočan identifikaciji, bio je vidno alkoholiziran. U takvom stanju loše je reagirao na sve, posebno na prisutnost UNPROFOR-a, na njihova pitanja i primjedbe. U jednom trenutku im je rekao da rade što žele, da su puni para, i ako žele neku informaciju da to plate. Svjedok je to shvatio kao šalu, no, prevoditeljica je to doslovno prevela. Nastala je situacija u kojoj su predstavnici UNPROFOR-a shvatili da se za informacije traži novac. 

Svjedok je objasnio da su neka tijela bila izložena plamenu zaživotno, o čemu je zaključio po izgledu tijela. Pojasnio je da sudsko - medicinska literatura opisuju položaje tijela u kojima se nalaze muška, a u kojima se nalaze ženska tijela koja su za života bila izložena plamenu. Muškarac stavlja ruke ispred sebe, zgrčene, kao boksač ili osoba koja se bavi mačevanjem, pa se taj položaj naziva „položaj boksača“. Žena savija noge u koljenima i u kukovima, položaj tijela je „položaj koitusa“. Svjedok se sjeća da je bilo nekoliko tijela u „položaju koitusa“. 

Tijela koja je pregledao u Korenici na sebi nisu imala tragove mučenja, sakaćenja, unakaženja, nisu prethodno zakapana. 

Svjedok je rekao da nije mijenjao svoje izvještaje. Predočeno mu je da je kod tijela Ljilje Jelače, tijela pod brojem 16 iz grupe od 51 tijela predanoga na razmjeni 17. rujna 1993. godine, prekriženo da su rane nastale od eksplozije i napisano rukom „strijelne“. Svjedok je rekao da je možda ispravio lapsus koji je nastao u pisanju. 

Nije uzimao dijelove tkiva, otiske zubala, otiske prstiju pokojnika. 

Na pitanje, je li moguće da je Pera Krajnović rođena 1907. godine umrla prirodnom smrću, svjedok je rekao da nije pregledao izvješća UNPROFOR-a o tome gdje su i pod kojim okolnostima pronašli tijelo pokojnice te je moguće da je umrla prirodnom smrću. 

Na pitanje, je li moguće da su osobe, tijela pod 1 i 2 s popisa od 27. rujna 1993. godine, a radi se o Stani Krajnović, rođenoj 1926. godine, i njezinoj sestri Nedjeljki Krajnović, umrle prirodnom smrću, svjedok je rekao da je napisao u svom izvješću da je na oba tijela vidio zaživotne tragove spaljivanja. Oba tijela su, nakon vađenja iz vreća, bila u „položaju koitusa“, stoga je zaključio da je plamen na njih djelovao dok su bile žive. 

Branitelj je pitao je li moguće da je povreda na tijelu br. 4, za koju je svjedok napisao da su žrtvi bili odsječeni prsti šake, nastala uslijed eksplozije. Svjedok je pojasnio da se kod eksplozije bombe u ruci  ruka razleti na sve strane, prstiju uopće ne bi bilo jer bi bili razneseni, a ruka bi do lakta bila raznesena. U konkretnom slučaju prsti su se držali na lijevoj šaci samo kožicom u predjelu lijevog kažiprsta. 

Bilo je tijela s ulaznim, a bez izlaznih rana, što je slučaj kod rana nastalih od eksplozije. 

Branitelj opt. Mirka Norca stavio je primjedbu na iskaz svjedoka, jer nije rađena obdukcija tijela žrtava. 

Svjedok je odgovorio da se u principu s tom primjedbom slaže, no, jedini pouzdani dokaz da je neka osoba umrla uslijed djelovanja plamena je mjerenje količine ugljičnog monoksida u krvi. To u konkretnom slučaju nije bilo moguće te se oslanjao na literaturu koja govori o karakterističnom položaju tijela pri djelovanju plamena za života žrtve. Na temelju položaja žrtve se može s visokim stupnjem vjerojatnosti zaključiti da je ta osoba bila izložena plamenu za života, ali to nije 100% sigurno. 

Zapažanje monitora

Zamjenik GDORH-a pitao je svjedoka, medicinskog vještaka dr Željka Karana, je li na pregledanim ženskim tijelima uočio tragove seksualnog zlostavljanja obrazlažući da se  pitanje odnosi na nabijanje na kolac Anđelije, Anđe Jović. Međutim, svjedok je iskazivao o identifikaciji mrtvih tijela (51) koje je hrvatska strana predala srpskoj 17. rujna 1993. godine u Korenici, te o pregledu tijela 27. rujna 1993. godine u Medaku i 4. listopada 1993. godine u Gračacu. Na popisu tih tijela nema imena Anđelija, Anđa Jović, njeno je tijelo ekshumirano  2000. godine iz masovne grobnice – septičke jame - u Obradović Varoši kod Gospića. Svjedok je odgovorio da takve povrede nije zabilježio.
26.  studenoga 2007. godine – nastavak dokaznog postupka 

Izvještava: Jelena Đokić Jović, Documenta

Suđenje prate Tanja Šijan, Hrvatski helsinški odbor, Darko Balać, Fond za humanitarno pravo, Jelena Đokić Jović, Documenta, i  predstavnici  misije OESS-a u Hrvatskoj: Laura Fernandez - Alvarez i Alan Švarc, OESS Zagreb.

Predsjednik Vijeća konstatirao je da su glavnoj raspravi pristupili zastupnik optužbe Antun Kvakan, zamjenik Glavnog državnog odvjetnika, punomoćnik oštećenika odvjetnik Dragan Jovanić, I - optuženi Rahim Ademi, II - opt. Mirko Norac, branitelj I - opt. odvj. Čedo Prodanović, te branitelji II - opt., odvj. Željko Olujić i odvj. Vlatko Nuić. Na taj način ostvarene su sve zakonske pretpostavke za održavanje glavne rasprave pa je u sudnicu pozvan svjedok Milan Krajnović.

Svjedok Milan Krajnović prije početka svjedočenja zatražio je da  sa glavne rasprave bude isključena javnost, jer bi njegov iskaz mogao ugroziti rodbinu njegove supruge, prijatelje i poznanike koji žive na području Gospića i Bilaja. 

Zastupnik optužbe nije imao išta protiv isključenja javnosti sa glavne rasprave dok su branitelji I - i II - optuženoga, odvjetnici Čedo Prodanović, Željko Olujić i Vlatko Nuić, smatrali da u ovom slučaju ne egzistiraju razlozi isključenja javnosti sa glavne rasprave, a koji su taksativno nabrojani u zakonskoj odredbi sadržanoj u članku 293. ZKP-a u točkama  od 1.-5. 

U članku 293. ZKP-a navodi se da raspravno vijeće od otvaranja zasjedanja pa do završetka glavne rasprave može u svako doba, po službenoj dužnosti ili na prijedlog stranaka, ali uvijek nakon što stranke u postupku prethodno konzultira, isključiti javnost za cijelu glavnu raspravu, ili njezin dio, ako je to potrebno radi:

1) zaštite sigurnosti i obrane Republike Hrvatske,

2) čuvanja tajne kojoj bi štetila javna rasprava,

3) čuvanja javnog reda i mira,

4) zaštite osobnog ili obiteljskog života okrivljenika, oštećenika, ili drugog sudionika u postupku,

5) zaštite probitaka maloljetnika

Vijeće je, nalazeći zakonsko uporište u naprijed navedenom članku, in concreto u točki 4., donijelo rješenje da se sa dijela glavne rasprave koji se odnosi na svjedočenje Milana Krajnovića isključi javnost. 

Na današnjoj glavnoj raspravi svjedočio je i Mile Drča, no, budući da je isti još prije početka glavne rasprave zatražio isključenje javnosti tijekom davanja iskaza, Vijeće je udovoljilo zahtjevu svjedoka. 

27.  studenoga 2007. godine – nastavak dokaznog postupka 

Izvještava: Jelena Đokić Jović, Documenta

Suđenje prate Maja Karaman, Građanski odbor za ljudska prava, Darko Balać, Fond za humanitarno pravo, Jelena Đokić Jović, Documenta, i  predstavnici  misije OESS-a u Hrvatskoj: Laura Fernandez - Alvarez i Alan Švarc.

Na današnjoj glavnoj raspravi, a po unaprijed utvrđenom rasporedu od strane predsjednika Vijeća, trebaao  su biti saslušana dva svjedoka. 

Predsjednik Vijeća je, nakon konstatiranja ispunjenosti svih zakonskih pretpostavki za nastavak glavne rasprave, istu nastavio izvođenjem dokaza - čitanjem dokumentacije.  

Izvođenje dokaza čitanjem dokumentacije 

Na izvedene dokaze stranke u postupku nisu imale primjedbi, osim na dokaz s oznakom NTD 2-5, od 14. rujna 1993.g. 

Dokaz  s oznakom  NTD 7-10, od 11. rujna 1993. godine, odnosi se na stanje u Medaku, u gospićkom području 10.-11. rujna 1993. g. Riječ je o dopisu - poruci poslanoj od strane Jeannie Petersona, koordinatora u UNPROFOR-ovom Stožeru Sektora jug za civilne poslove, koji se nalazio u Kninu. Adresat ove poruke bio je Cedric Thornberry, načelnik civilnih poslova Stožera UNPROFOR-a u Zagrebu.

U poruci stoji da je HV zauzela Čitluk i Divoselo, te da su se predstavnici UNPROFOR-a sastali s vojnim zapovjednicima iz „RSK“ i Hrvatske. U Korenici je pak održan sastanak s časnikom za vezu s UNPROFOR-om, pukovnikom Balaćem, koji je zajamčio prekid vatre za petak popodne (10. rujan) i informirao predstavnike UNPROFOR-a da je Čitluk evakuiran, ali da je u Divoselu ostalo oko 170 ljudi (80 žena i djece) koje zbog ratnog stanja u tom području treba evakuirati. Pukovnik (Josip) s kojim su se predstavnici UNPROFOR-a sastali u Otočcu, zajamčio je da u Čitluku i Divoselu nema ubijenih civila i da se, zbog borbi koje se još vode u ova sela, u njih  ne može ući. 

Dokaz s oznakom NTD 8-11 od 13. rujna 1993. godine odnosi se na izvješće vojnih promatrača UN, Sektora jug (Gospić), Glavnom stožeru vojnih promatrača UN. Riječ je o poruci koja sadrži kronologiju događaja za vremensko razdoblje od 08,30 - 14,45 za 13. rujan 1993. g. 

U poruci između ostalog stoji da je u 12,55 sati vojni promatrač UN iz Gračaca dao do znanja da zapovjednik snaga UN želi razgovarati s brigadirom Ademijem preko motorole. Tamo također stoji da je u 14,00 sati viši vojni promatrač bio na sastanku s pukovnikom Šerićem (stožer ličke Operativne zone) u Gospiću. Sastanak je prekinuo pukovnik Šerić, kada je izložen UN-ov plan operacije za čiju izradu je kao temelj poslužio inicijalni sporazum potpisan od hrvatske strane   od  Hrvoja Šarinića 13. rujna 1993.g. Tom prilikom je istaknuto da je jedina ovlaštena osoba koja ima prerogative za upuštanje u službene razgovore ovakve vrste brigadir Ademi. 

Dokaz s oznakom NTD 2-5, od 14. rujna 1993. godine, odnosi se na pismo brigadnog generala Bo Pellinasa brigadiru Ademiju. Brigadni general Bo Pellinas bio je tijekom ratnih događanja u Medačkom džepu šef vojnih promatrača UNPROFOR-a. 

U ovom pismu on izražava zahvalnost što je Hrvatska strana prihvatila sporazum UNPROFOR-a od 13. rujna 1993. g. čiji je cilj bio prestanak neprijateljstava u zoni Gospić i otvaranje mogućnosti za pregovore o općem prekidu vatre. Brigadir Ademi informiran je da će se snage UNPROFOR-a sukladno sporazumu pomaknuti na liniju razdvajanja, gdje će zamijeniti jedinice Srba, i da će na taj način formirati štit za zaštitu hrvatskih jedinica.   

I - opt. Rahim Ademi naveo je da je dokaz s oznakom NTD 2-5. od 13. rujna 1993.g. primio 15. rujna 1993. g., te da je isti odmah proslijedio načelniku Glavnog stožera, a o čemu postoji zabilješka u ratnom dnevniku. On je, naime, na samom dokumentu napisao kome isti treba proslijediti, a prepoznao je i rukopis na gornjem lijevom uglu dokumenta. Također je naveo da do tada nije bio potpisan ikakav sporazum. 

Dokaz s oznakom NTD 4-7, od 15. rujna 1993. godine, koji se odnosi na pismo generala J. A. MacInnisa Janku Bobetku, načelniku Glavnog stožera HV, od 15. rujna 1993. godine. U pismu se navodi da će u cilju provedbe sporazuma biti poslan pukovnik Maisonneuva, šef operative UNPROFOR-a na području Gospić, a koji je zajedno s višim vojnim promatračima UN na tom području trebao usklađivati aktivnosti s generalom Stipetićem. Adresant, tj. pošiljatelj, ovog pisma također moli generala Bobetka da se časnicima UNPROFOR-a da potpuna sloboda u izvršivanju ovog zadatka. 

Dokaz s oznakom NTD 5-8, od 19. rujna 1993. godine, odnosi se na zapisnik o sastanku u operativnoj zoni Gospić. Na sastanku su s hrvatske strane sudjelovali: brigadni general Ademi, general Markač, načelnik specijalne policije, još jedan mlađi časnik HV. UN-ovi predstavnici bili su: potpukovnik Calvin, major Brennan, zapovjednik Hynes. Razgovaralo se o granicama UN-ove zone. Rezultat sastanka bio je sljedeći: potpukovnik Calvin je stigao s dva tima vojnih promatrača UN, no, zatekao je  tim Promatračke misije Evropske zajednice (PMEZ) koji je Hrvatska vojska pozvala. Zapovjednik operativaca kanadskog bataljona odbio je ovaj tim. 

Predsjednik Vijeća pročitao je dopis Rahima Ademija o traženju upute za postupak s poginulim neprijateljskim vojnicima od 13. rujna 1993. godine. U dopisu je konstatirano da je neprijatelj potpuno razbijen, a o čemu su svjedočili i pronađeni leševi preko stotinu poginulih neprijateljskih vojnika. Neki od pronađenih leševa bili su stari i preko četiri dana. 

Predsjednik Vijeća pročitao je obrazloženje potpisano od strane operativnog djelatnika Vojne policije II. satnije Gospić, Mile Prpića, i zapovjednika 71. bojne Vojne policije, Gorana Vrbana. U obrazloženju se spominju neprijateljski vojnici zarobljeni još 10. rujna 1993. godine. Radi se o vojnicima „RSK“ koji su na položaje stigli 6. rujna 1993. godine a raspolagali su pješaštvenim naoružanjem, zoljama, većom količinom streljiva.

Predsjednik Vijeća pročitao je Sporazum o nadzoru nad „Medačkim džepom“ od strane UNPROFORA-a. Obje strane potpisale su opće primirje 15. rujna 1993. godine, točno u 12,00 sati, i time su se obvezale da neće ometati provođenje ovog Sporazuma. Hrvatske snage trebale su napustiti područje u koje su ušle 09. rujna 1993.g. do 14,00 sati 15. rujna 1993., a prije 19,00 sati istog dana, dok su se snage UNPROFOR-a trebale rasporediti na srpske položaje u 12,00 sati 15. rujna 1993. godine, a srpske su se snage trebale povući dva kilometra od svojih tadašnjih položaja. UNPROFOR je trebao da zaposjedne teritorij koji napuste hrvatske snage do crte razgraničenja kakva je postojala prije 09. rujna 1993.g., stoji u tekstu Sporazuma. 

Predsjednik Vijeća pročitao je izvješće veterinarske struke ZP „Gospić“ o sanaciji novooslobođenog područja - Zapovjedništva zbornog područja Gospić, Odjela logistike, od 18. rujna 1993. godine. Izvješće sadrži zapovijed koja se odnosi na zbrinjavanje i evakuiranje sve stoke, na pokop i zbrinjavanje ubijenih i uginulih životinja, na deratizaciju, dezinfekciju i dezinsekciju novooslobođenog područja. Izvješće također sadrži pregled sakupljene i zbrinute ubijene stoke po danima, vrsti i količini, pa je tako sakupljeno: 80 komada goveda, 25 kom. ovaca, 22 kom. svinja i 32 kom. konja, dok je zbrinuto 15 ubijenih krava, 10 ubijenih konja, 10 ubijenih ovaca i 4 kom. svinja. U istom je konstatirano da u ustrojnoj organizaciji ZP Gospić ne postoji vod za asanaciju bojišnice, da bi se trebala konkretno i precizno utvrditi zadaća zapovjednika postrojbe u čijoj zoni se vrši asanacija, da se specijalnoj policiji naloži da sprječava krađe itd. 

Predsjednik Vijeća pročitao je službenu bilješku o razmjeni 51 mrtvog tijela - policijske stanice Otočac od 17. rujna 1993. godine. Riječ je o bilješci koja se odnosi na okolnosti prijenosa mrtvih tijela sa hrvatske na srpsku stranu na liniji razgraničenja na prijelazu Špilnik-Šajnerica. Razmjena mrtvih tijela bila je organizirana od strane Komisije Vlade RH za zatočene i nestale za sektor Jug, pod vodstvom koordinatora, pukovnika Željka Lončara, i člana Komisije, inspektora Vlade Đapića. Istovremeno je sa srpske na hrvatsku stranu prevezeno mrtvo tijelo Ike Tepić koja je umrla prirodnom smrću. 
